Suriyada tinchlik bitimi kechroq kuchga kirishi mumkin
“Zo’ravonlik davom etayotgani sir emas. Talofatlar haqida eshitmagan kunimiz yo’q", - deydi Kofi Annan, BMT-Arab Ligasi elchisi.
“Zo’ravonlik davom etayotgani sir emas. Qo’rqinchli talofatlar haqida eshitmagan kunimiz yo’q. Aholi punktlarida jangovar amaliyotlar tinmagan”, - deydi Annan. Faollar poytaxt Damashq tevaragi, Ildib va Hims viloyatlari bugun ham o’qqa tutilganini bildirmoqda. BMT-Arab Ligasi delegatsiyasi bugun Suriyaga borib, hukumat bosimini tugatish maqsadida monitoring missiyasi boshlash yuzasidan muzokaraga kirishgan edi. Ekspertlar Damashqda ekan, Kofi Annanning so’zlovchisi Ahmad Favzi Suriya armiyasi uch yirik shaharlardan chiqa boshlaganini ma’lum qilgan. Favzining aytishicha, BMTga a’zo davlatlardan Suriyaga tinchlikparvar qo’shin jo’natishda yordam so’ralmoqda. Ha yoki yo’q ma’nosidagi tugal qaror BMT Xavfsizlik Kengashi tasdig’idan o’tishi kerak bo’ladi. Turkiyaning bildirishicha, oxirgi ikki kunda 1600 suriyalik uy-joyini tashlab, chegaradan o’tgan. BMT Xavfsizlik Kengashi a’zolari prezident Assadni tanqid qiluvchi, zo’ravonlikni bas qilish haqidagi va’dalarini bajarmagani uchun tanbeh beruvchi bayonot loyihasi ustida bosh qotirmoqda. Bu loyiha Assaddan aholiga qarshi og’ir qurollarni qo’llashni to’xtatib, harbiy qismlarni barcha qishloq, shaharlardan olib chiqishni talab qiladi. Kofi Annan bugun kechroq BMT Bosh Assambleyasida so’zlab, vositachilik qanchalik samara berayotgani yuzasidan hisobot berishi kerak bo’ladi. Birlashgan Millatlar Tashkiloti hisob-kitobiga qaraganda, Assad hukumatiga qarshi o’tgan yili boshlangan g’alayon 9 mingdan ziyod odamni hayotdan olib ketgan.